|  |  |  |
| --- | --- | --- |
| ZnakRZS | Република СрбијаРепублички завод за статистику | ISSN 0353-9555 |
| **САОПШТЕЊЕ** | **РС10** |
| број 051 - год. LXX, 28.02.2020. |  |
| **Анкета о радној снази** | СРБ051 РС10 280220 |

**Анкета о радној снази, IV квартал 2019.**

У четвртом кварталу 2019. године број запослених износио је 2 938 200, а број незапослених 314 100. Стопа запослености за дати период износила је 49,7% а стопа незапослености 9,7%.

Граф. 1. Стопе запослености/незапослености, популација узраста 15+, 2014–2019. (%)



Поређење са истим кварталом претходне године

Међугодишњи раст броја запослених износиo je 120 900, док је незапосленост смањена за 102 500 лица.

Стопа запослености порасла је за 2,3 процентна поена (п. п.) на међугодишњем нивоу, а стопа незапослености смањена је за 3,2 п. п.

Pаст запослености у четвртом кварталу 2019. године, у односу на исти период прошле године, уједначен је у свим регионима Србије, при чему је доминантнији код лица старијих од 45 година, као и код лица са средњим степеном образовања.

Формална запосленост повећана је за 111 500, од чега је 97 400 у непољопривредним делатностима. Неформална запосленост већа је за 9 400, првенствено у пољопривреди[[1]](#footnote-1) (за 8 700).

Највећи раст запослености забележен је у сектору Прерађивачка индустрија, где је у четвртом кварталу 2019. радило 34 500 лица више него пре годину дана, и у сектору Грађевинарство, где је забележен раст запослености од 14 800.

У четвртом кварталу 2019. године стопа дугорочне незапослености износила је 5,8% и мања је за 1,5 п. п. у односу на исти период прошле године.

У наведеном периоду, раст запослености младих (15–24 године) био је нешто умеренији у односу на укупну популацију. Стопа запослености младих порасла је за 1,7 п. п. у односу на четврти квартал 2018. године, достижући ниво од 22,4% у четвртом кварталу 2019. године. Стопа незапослености младих мања је за 2,8 п. п. и износила је 29,1%.

Стопа NEET, то јест удео младих узраста 15–24 године који нити раде нити су у процесу образовања у укупној популацији младих, износила је 15,9%, што је за 1,8 п. п. мање него у истом кварталу претходне године.

Стопа NEET је код младих узраста 15–29 година била на нивоу од 19,3%, што је за 1,5 п. п. мање него у истом кварталу претходне године.

Проценат младих лица старости између 18 и 24 године који су у најбољем случају завршили основну школу и нису наставили даље школовање (у последње четири седмице нису били на школовању или обуци) смањен је у односу на исти период 2018. године и износио је 6,9%.

Поређење са претходним кварталом

У оквиру укупне запослености, која је у четвртом кварталу остала на истом нивоу као и у трећем кварталу 2019. године, дошло је до раста формалне запослености (за 33 100), првенствено у непољопривредним делатностима, и смањења неформалне запослености (за 33 600), првенствено у пољопривреди.

Раст запослености забележен је једино у Београдском региону (за 18 300), и то услед преласка неактивних лица у категорију запослених, пошто је број незапослених остао готово непромењен.

Број запослених жена већи је за 13 100, док је број запослених мушкараца мањи за 13 600.

Највећи раст забележен је у сектору делатности Трговина на велико и мало и поправка моторних возила, где је у четвртом кварталу 2019. године радило 34 300 лица више него у трећем кварталу исте године. С друге стране, највеће смањење запослености забележено је у сектору делатности Пољопривреда, шумарство и рибарство, где је било 38 200 запослених мање него у трећем кварталу, што је у складу са завршетком сезоне радова у пољопривреди.

Број незапослених у четвртом кварталу 2019. године већи је за 5 700 лица у односу на претходни квартал. Број незапослених жена смањен је за 5 900, а број незапослених мушкараца повећан је за 11 600. У овом периоду једино је у Региону Војводине дошло до смањења броја незапослених (за 2 300 лица).

Смањење неактивног становништва за 12 500 у четвртом кварталу, у односу на трећи квартал 2019. године, делимично је последица раста активности (за 5 200) а делимично смањења укупног становништва старости 15 и више година (за 7 300).

Основни индикатори, IV квартал 2019. године

**Стопа активности** становништва старог 15 и више година у IV кварталу 2019. године износила је 55,0%, при чему је стопа активности мушкараца 63,3% а жена 47,3%. Највеће стопе активности у овом периоду забележене су у Београдском региону (56,6%) и у Региону Шумадије и Западне Србије (56,2%). У Региону Војводине и Региону Јужне и Источне Србије забележене су најниже стопе активности, и то 53,6% и 53,4% респективно.

**Стопа запослености** становништва старости 15 и више година износила је 49,7%, и то мушког становништва 57,5% а женског 42,4%. Београдски регион бележи највећу стопу запослености (52,3%), а иза њега следе Регион Шумадије и Западне Србије и Регион Војводине (50,2% и 49,3% респективно), док Регион Јужне и Источне Србије бележи најмању вредност (46,6%).

**Стопа неформалне запослености** у наведеном кварталу на нивоу свих делатности износила је 17,6%. Стопа неформалне запослености у делатности пољопривреде[[2]](#footnote-2) износила је 56,7%, док je у делатностима ван пољопривреде ова стопа имала вредност од 8,3%.

**Стопа незапослености** становништва старости 15 и више година износила је 9,7%,и то 9,1% за мушкарце и 10,3% за жене. Гледано на нивоу региона, ова стопа имала је најмању вредност у Београдском региону (7,6%), а затим следе Регион Војводине (7,9%) и Регион Шумадије и Западне Србије (10,8%). У Региону Јужне и Источне Србије и даље се бележи најлошија ситуација на тржишту рада, што показује највећа стопа незапослености, од 12,8%.

**Табела 1.** Основни показатељи кретања на тржишту рада, IV квартал 2019.

|  |  |  |  |
| --- | --- | --- | --- |
|   | IV квартал 2019  | Промене у односу на претходни квартал | Промене у односу на исти квартал претходне године |
| (у хиљ.) | (у хиљ.) | % | (у хиљ.) | % |
|  |   |  |   |  |   |
| Популација старости 15+ | 5912,9 | -7,3 | -0,1 | -29,9 | -0,5 |
|  Активно становништво | 3252,3 | 5,2 | 0,2 | 18,4 | 0,6 |
|  Запослени | 2938,2 | -0,5 | 0,0 | 120,9 | 4,3 |
|  Формално запослени | 2419,7 | 33,1 | 1,4 | 111,5 | 4,8 |
|  Неформално запослени | 518,6 | -33,6 | -6,1 | 9,4 | 1,8 |
|  Незапослени | 314,1 | 5,7 | 1,8 | -102,5 | -24,6 |
|  Неактивно становништво | 2660,6 | -12,5 | -0,5 | -48,2 | -1,8 |
|   | **%** | (п. п.) |
| Стопа активности | 55,0 |  | 0,2 |  | 0,6 |
| Стопа запослености | 49,7 |  | 0,1 |  | 2,3 |
|  Стопа неформалне запослености | 17,6 |  | -1,1 |  | -0,4 |
| Стопа незапослености | 9,7 |  | 0,2 |  | -3,2 |
| Стопа неактивности | 45,0 |  | -0,2 |  | -0,6 |

Анкета је у четвртом кварталу 2019. године спроведена на узорку од 15 651 домаћинства, од чега је анкетирано 11 558 домаћинстава, односно 26 635 лица старости 15 и више година.

Детаљнији подаци могу се наћи у табелама које су део саопштења из Анкете о радној снази за IV квартал 2019. (РС10), на адреси: <http://publikacije.stat.gov.rs/G2020/Xls/G20201051.xlsx>.

**Методолошка објашњења**

Анкета о радној снази представља најобухватнији и једини међународно упоредиви инструмент за праћење кретања на тржишту рада, којим се региструју демографске и социоекономске карактеристике становништва старијег од 15 година.

Главни циљ Aнкете је оцењивање обима радне снаге, тј. запосленог и незапосленог становништва, при чему се под запосленошћу подразумева рад и у формалном и у неформалном сектору.

Поред тога, ово истраживање бави се карактеристикама запослености (професионалним статусом запослених лица, њиховом делатношћу, занимањем, правима која остварују на послу) и незапослености (стеченим образовањем, дужином тражења посла, претходним радним искуством), као и карактеристикама неактивног становништва ‒ образовањем, старошћу, извором прихода и спремношћу да се укључи на тржиште рада.

**Активно становништво (радну снагу)** чине сва запослена и незапослена лица стара 15 и више година.

**Стопа активности (учешћа радне снаге)** представља удео активног становништва у укупном становништву старом 15 и више година.

Лица која су најмање један сат у посматраној седмици обављала неки плаћени посао (у новцу или натури), као и лица која су имала запослење, али која су у тој седмици била одсутна са посла (уз гаранцију повратка), сматрају се **запосленим лицима**.

**Стопа запослености** представља удео запослених у укупном становништву старом 15 и више година.

**Неформалном запосленошћу** сматра се рад у нерегистрованим предузећима, рад у регистрованим предузећима без уговора о раду, као и рад помажућих чланова домаћинства.

**Стопа неформалне запослености** представља удео неформално запослених у укупној запослености.

**Незапослена лица** су она лица која нису обављала ниједан плаћени посао у посматраној седмици, активно су тражила посао током четири седмице које су претходиле посматраној седмици и у могућности су да почну да раде у року од две седмице након истека посматране седмице.

**Стопа незапослености** представља удео незапослених у радној снази (запослени и незапослени) старости 15 и више година.

**Стопа дугорочне незапослености** представља удео лица незапослених дуже од годину дана у радној снази (запослени и незапослени) старости 15 и више година.

**Стопа NEET** подразумева учешће лица старости 15–24 године која нису запослена, нису на школовању, нити су на обуци у укупној популацији тог узраста**.**

**Неактивно становништво** чине сва лица стара 15 и више година која нису сврстана у запослено или незапослено становништво. У неактивна лица спадају студенти, пензионери, лица која обављају кућне послове, као и остала лица која у посматраној седмици нису обављала ниједан плаћени посао, нису активно тражила посао или нису била у могућности да почну да раде у року од две седмице након истека посматране седмице.

**Стопа неактивности** представља удео неактивног становништва у укупном становништву старом 15 и више година.

За детаљнији опис Анкете и свих дефиниција у вези са радном снагом видети методологију Анкете о радној снази на: [www.stat.gov.rs](http://www.stat.gov.rs).

Републички завод за статистику од 1999. године не располаже подацима за АП Косово и Метохија, тако да они нису садржани у обухвату података за Републику Србију (укупно).

Контакт: ars@stat.gov.rs, тел.: 011 2412 922, локал 372

Издаје и штампа: Републички завод за статистику, 11 050 Београд, Милана Ракића 5
Tелефон: 011 2412 922 (централа) • Tелефакс: 011 2411-260 • www.stat.gov.rs
Одговара: др Миладин Ковачевић, директор
Tираж: 20 ● Периодика излажења: квартална

1. Делатност пољопривреде обухвата цео сектор делатности Пољопривреда, шумарство и рибарство, као и део сектора Делатност домаћинстава као послодавца који се односи на послове у пољопривреди. [↑](#footnote-ref-1)
2. Делатност пољопривреде обухвата цео сектор делатности Пољопривреда, шумарство и рибарство, као и део сектора Делатност домаћинстава као послодавца који се односи на послове у пољопривреди. [↑](#footnote-ref-2)